Poul Nielson (S), 1997-10-30:
Først en bemærkning til hr. Helge Adam Møller, som sagde, at det er en moralsk forpligtelse for lande at tage deres borgere tilbage
, og sådanne forpligtelser skal man selvfølgelig tage alvorligt.
Det fik mig til at tænke på den diskussion, vi havde om aktstykket om de 44½ mio. kr. af MIKA-midlerne, hvor det jo blev gjort fuldstændig klart, at der ikke var nogen juridisk sammenhæng mellem aktstykket og den konkrete tilbagetagelsesaftale, men at der var en klar moralsk sammenhæng.
Det, der var virkelig skuffende, var, at den, om man vil, relative afkobling, der dermed blev udtrykt, var nok for Det Konservative Folkeparti til umiddelbart at sige: Hvis der ikke er nogen juridisk forpligtelse, så kan vi jo vende ryggen til sagen.
Den var kun moralsk.
Den sag kunne jeg ikke lade være med at tænke på, da hr. Helge Adam Møller talte om moralske forpligtelser her.
Det næste, jeg vil tage op i forhold til hr. Helge Adam Møller, er, at han sagde, at vi ikke skal lave aftaler, hvor man betaler eller bestikker - vi kan stryge det med bestikker, men hvor man betaler - dem til at tage deres egne borgere tilbage.
Senere anvendtes dog udtrykket, at det, vi beder om, er en fair handel.
Jeg synes, der lurer et spørgsmål i baghovedet i forbindelse med hr. Helge Adam Møllers gennemgang af det her punkt, nemlig: Hvis man nu tænkte sig, at et af disse lande så, efter at have været udsat for en dansk sanktion, ændrer holdning og siger: O.k., vi tager dem alle sammen, så skal vores bistand da også op igen.
Det er selvfølgelig også en belysning af, at det ikke er muligt at forholde sig virkelighedsnært til de her diskussioner, uden det også bliver lidt nuanceret og indviklet, i hvert fald væsentlig mere nuanceret end de udmeldinger, der indimellem kommer fra hr. Helge Adam Møller.
Med de lande, der har været nævnt, som er modtagere af dansk bistand, og som er vore bilaterale partnere, diskuterer vi jo selvfølgelig de her ting, men der er en løbende sagsbehandling, og der kan være en reel uenighed om, hvorvidt den ene eller den anden borger er deres egen.
Vi har ikke mødt afslag, principielt nej, til at tage folk tilbage.
Til fru Anne Baastrup vil jeg sige om MIKA-rammen og det, der ligger i den diskussion, der nu skal tages, og den redegørelse, regeringen skal lave, at det jo er Finansministeriet, der direkte koordinerer hele aktiviteten i forbindelse med anvendelsen af MIKA-midlerne, og vi vil altså bredt i regeringen gå ind i en gennemgang af, hvordan man kan opfylde vedtagelsen.
Vi prøvede med det aktstykke, der blev tilbagevist af Finansudvalget, at formulere noget konkret mere offensivt, og det er selve den kerne, vi mener, man kan og bør bygge på fremover. Så til fru Birthe Rønn Hornbech, som jeg ligesom indenrigsministeren mener nok sagde det klogeste, der er sagt i dag fra dem, der ligger til højre for regeringen, nemlig at der ikke er nogen lette løsninger, og det synes jeg også resten af fru Birthe Rønn Hornbechs indlæg til fulde demonstrerede.
Altså skal vi flytte dem herfra og et eller andet sted hen.
Og det er jo præcis det problem, vi netop nu ikke har nogen let løsning på, nemlig at finde nogen, der rent faktisk vil acceptere, at de sendes ud af landet her med tvang.